解议围赋（以词理精通释然自溃为韵）
浩虚舟 (Tang)
王子猷之延宾暇时。偶切磋于经史。遂交战于言词。出奇而彼力方壮。向敌而吾矛莫持。阻辩口而不通。去来都绝。闭赤城之深固。中外生疑。既而谢妇侧聆。翠帷潜至。察攻讨之馀势。知胜败之有自。情甲遂辟。纵堂上之奇兵。灵府忽开。出身中之利器。是用自伐。期乎不争。因渔猎之近习。得筹谋之至精。纵吟啸为鼓鼙之雄。倍增其勇。察颜色为风云之候。暗识其情。然后以德而攻。当无向背。迎心石以奔北。望词锋而乱溃。一来一往。环回于文苑之间。或否或臧。蹂躏于儒林之内。巳而容势相悬。抵摧莫前。击触而刚肠已折。交侵而锐气难全。去不可逃。顾咽喉之绝矣。败无相救。觉唇齿之茫然。观夫忠甲不免。德藩何益。望风而坚劲不保。挫气而秉持尽释。俄执讯于折角。将犒师于重席。验运输而经笥不穷。察包裹而智囊犹积。是以捍格斯辟。书文必同。逆无不服。滞无不通。义橹罢持。倒载于德车之上。仁宝悉获。横行于王道之中。故得学海长清。言雠不起。百家咸凑其轨辙。六籍各分其疆理。是使孤陋寡闻之徒。永愿服膺而已。